b'\n_START_ARTICLE_\nTsjernihiv\n_START_PARAGRAPH_\nTsjernihiv (ukrainsk: \xd0\xa7\xd0\xb5\xd1\x80\xd0\xbd\xd1\x96\xd0\xb3\xd1\x96\xd0\xb2, russisk: \xd0\xa7\xd0\xb5\xd1\x80\xd0\xbd\xd0\xb8\xd0\xb3\xd0\xbe\xd0\xb2 \xe2\x80\x93 Tsjernigov) er en by i det nordlige Ukraina med ca. 300\xc2\xa0000 innbyggere (2006). Den ligger ved elven Desna i Tsjernihiv oblast._NEWLINE_Byens n\xc3\xa6ringsliv er sentrert rundt tekstiler, l\xc3\xa6r, n\xc3\xa6ringsmidler og verkstedsindustri._NEWLINE_Tsjernihiv er blant de eldste byer i Ukraina, og var viktig allerede under Kievriket. P\xc3\xa5 800-tallet var den hovedstad hos de \xc3\xb8stslaviske severjanene. Byen er nevnt for f\xc3\xb8rste gang i 907, og var fra 1000-tallet til 1200-tallet hovedstad i et eget fyrsted\xc3\xb8mme. I 1239 ble Tsjernihiv plyndret av mongolene. I perioden 1370-1503 tilh\xc3\xb8rte byen Storfyrsted\xc3\xb8mmet Litauen, f\xc3\xb8r den deretter kom under Storfyrsted\xc3\xb8mmet Moskva. I 1611 ble byen avst\xc3\xa5tt til Polen-Litauen, f\xc3\xb8r den i 1654 kom under Bogdan Khmelnitskijs autonome ukrainske stat. Etter denne statens fall i 1775 kom byen under Russland igjen. Siden dannelsen av Sovjetunionen har byen ligget i Ukraina.'